钦定古今图书集成/理学汇编/经籍典/第124卷 > 宋郑樵辨伪 > 读书当观其意
## 钦定古今图书集成/理学汇编/经籍典/第124卷 > 宋郑樵辨伪 > 读书当观其意

“典、谟、训、诰、誓、命”，孔安国以为《书》之六体。由今观之，有
一篇备数篇之体。如《大禹谟》曰“禹乃会群后誓师”，则
是谟亦有誓也；《说命》曰“王庸作书以诰”，则是命亦有
诰也。以至《益稷》《洪范》本谟而不言谟，《旅獒》《无逸》本训
而不言训，《盘庚》《梓材》本诰而不言诰，《引征》不言誓，《君
陈》《君牙》不言命，然此可以论《书》之文，不可论《书》之旨。
大扺五十八篇之中，圣人取予之意各有所主，有取
于治乱兴废之所由者，如《典》《谟》《训》《诰》《汤誓》之类是也。
有世不得以为治，君不足以为贤，而有取其言以传
远者，如《五子之歌》，《君牙》《冏命》之类是也；有取其事者，
《引征》是也；有取其意者，《吕刑》是也；有特记其时者，《文
侯之命》是也；有以示戒劝者，《费》《秦誓》是也。大扺上古
之世，风俗淳厚，初未有奇杰可录之事，故史官所存，
不过君臣之间忠言嘉谟，与夫国家兴亡大致而已，
其他世次、年月、官秩、名氏，以为无益于治，皆所不取
焉。使后世之君读其书，想其人有生而知之，安而行
之，则为尧、舜、禹、汤、文、武矣；有学而知之，利而行之，则
为启、中宗、高宗、成、康矣，有困而知之，有勉强而行之，
则为太甲、穆王矣；困而不知，反以极于危亡，则为太
康、桀纣矣。其所示劝谕告戒之言，与《三百篇》之美刺，
二百四十二年之褒贬者无以异也。唐李翱曰：“其读
《春秋》也，若未尝有《诗》；其读《诗》也，若未尝有《易》；其读《易》
也，若未尝有《书》。其知六经也哉！”